Clemens episcopus, servus servorum Dei: venerabili fratri episcopo Autissiodorensi, salutem et apostolicam benedictionem. Tuarum series litterarum multa nobis...... retrahere videbantur oblati susceptione regiminis vidue miserabilis ecclesie scilicet Lugdunensis: sed que debebant inducere ad prebendum assensum, consulto et ex industria suppressisti. Sane nihil est Deo gratius, sicut tua prudentia non ignorat, quam saluti animarum intendere, quod in primo suo vicario manifeste probavit quem de sue dilectionis affectu tertio requisitum pascere voluit oves suas, satis innuens quod in homine quem officium tale deceat dilectionis haberi nequeat efficacius argumentum. Verum, si vel paucis animabus consulere multum et commendabile, pluribus laudabilius, et iis maxime que pastoris solatio destitute diutius magnis periculis et multis exposite consolationis indigent beneficio plenioris. Et nos, quia te jam duarum ecclesiarum regimine probatum novimus, ad tertiam te vocavimus confidenter ut preesses Provincie generaliter qui eisdem pr..... atim ceterum tuis sepe perlectis litteris et earum latoribus patienter auditis, tibi breviter duximus respondendum, quod si recipis quod offertur tibi cedet ad meritum, prout credimus in presenti, et ad premium in futuro; et non tantum Lugdunensi ecclesie providebitur, quin etiam esse poterit regno Francie fructuosum et regi, nosque perinde tibi tenebimur ad gratiarum multimodas actiones. Quod si prorsus involuntarium te fateris et sana conscientia tibi credis expediens non transferri, sciat tua fraternitas quod ex repulsa hujusmodi si divinam evitas indignationem apostol. non incurres, sed veremur ne Deo displiceat, si te negas ecclesie memorate que desiderat tibi subjici, per te dirigi, et de lapsu multiplici per tuam providentiam et industriam ad dignitatis antique gloriam tam salubriter quam celeriter reformari. Demum cito nobis te volumus respondere ne morose dilationis dispendio pregravetur ecclesia memorata. Datum Viterbii IIII. No..... pontificatus nostri anno..…